Danmarks Tekniske Universitet

Den Polytekniske Læreanstalt, Danmarks Tekniske Universitet (i daglig tale Danmarks Tekniske Universitet eller blot DTU; ) er en selvejende statslig uddannelses- og forskningsinstitution til uddannelse af civilingeniører og diplomingeniører samt forskning inden for ingeniørvidenskab. Desuden udbydes et flerstrenget efteruddannelsesprogram.

DTU har ca. 12.000 studerende og ca. 5.900 ansatte.

Historie 

Den 27. januar 1829 medvirkede bl.a. fysikeren H.C. Ørsted til oprettelsen af Den Polytekniske Læreanstalt, som i starten dog hørte til Københavns Universitet. Kun to uddannelser som cand. polyt. blev udbudt i starten, nemlig anvendt naturvidenskab (i dag kemiretningen) og mekanik (i dag produktion og konstruktion/maskin).

Indtil 1889 havde læreanstalten lokaler i Studiestræde 35, herefter i J.D. Herholdts kompleks i Sølvgade ved Botanisk Have (København) som i 1930 blev udvidet med et anlæg i Øster Voldgade ved arkitekt C.O. Gjerløv-Knudsen. Pladsen blev for trang, så i perioden 1962-1974 flyttede uddannelsesinstitutionen til Lundtoftesletten ved Lyngby.

Navnet Danmarks Tekniske Højskole (DTH) blev første gang officielt benyttet i 1933 og ændret i 1994 til Den Polytekniske Læreanstalt Danmarks Tekniske Universitet som i daglig tale forkortes til Danmarks Tekniske Universitet eller blot initialerne DTU.

I 1957 oprettede læreanstalten Danmarks Ingeniørakademi (DIA), da uddannelseskapacitet til civilingeniør var for lav og introducerede dermed akademiingeniøruddannelsen, som senere er blevet til diplomingeniøruddannelsen.

I 1995 blev DTH/DTU fusioneret med Danmarks Ingeniørakademi og Helsingør Teknikum og senere blev DTU i 1997 udvidet med Ingeniørhøjskolen Sydsjælland i Haslev.

Den 1. januar 2007 blev DTU fusioneret med de 5 sektorforskningsinstutioner :
 Forskningscenter Risø – forsatte en tid som selvstændig enhed.
 Danmarks Fødevareforskning – omdannet til 2 institutter.
 Danmarks Rumcenter – lagdes sammen med rumforskningsdelen af Ørsted•DTU til et nyt institut.
 Danmarks Fiskeriundersøgelser – omdannet til et institut.
 Danmarks Transportforskning – omdannet til et institut

I 2015 oplevede DTU er stigning i antallet af ansøgninger til diplomingeniørstudiet på 172 procent. I 2021 meddelte DTU, at DTU og RUC vil oprette campus på Lolland.

Ledelse 
Universitets nuværende rektor er Anders Overgaard Bjarklev. Philip John Binning er dekan for kandidat- og Ph.d.-uddannelserne, mens Lars D. Christoffersen er bachelordekan.

International placering 
På Times Higher Education Supplement (THES) rangliste udgivet i 2019 over verdens universiteter kom DTU ind som nummer 163 efter Aarhus Universitet (nr. 123) og Københavns Universitet (nr. 116).
I 2008 satte Times Higher Education DTU på 20. pladsen over verdens førende ingeniørvidenskabelige institutioner baseret på citeringsimpakt, svarende til en tredjeplads i Europa efter Max Planck-selskabet og ETH Zürich.
På Leiden Ranking 2010 er DTU placeret som nummer syv på top 100-listen over de højest rangerede europæiske universiteter målt på den såkaldte crown indicator.

Internationalt samarbejde 
Siden 2006 har DTU haft et samarbejde med Technische Universität München (TUM), EPFL i Lausanne og TU/e i Eindhoven under navnet EuroTech Universities. I 2018 blev samarbejdet udvidet med Technion i Haifa og Ecole Polytechnique i Paris.

Størrelse 
DTU's campus er opdelt i fire kvadranter, som i et koordinatsystem dækker et areal på ca. 1 km². Dette system er opdelt af en række kvadrantveje. Nils Koppels, Asmussens, Henrik Dams og Knuth-Wintherfeldts Allé i nord-sydgående retning og Anker Engelundsvej der går øst-vest. De fire kvadranter er tildelt en af de fire hovedretninger inden for ingeniørkunsten; Bygning, Kemi, Elektronik og Maskin. Senere er der kommet flere underretninger til, såsom IT, der er en udspringer af elektronikretningen, eller Design & Innovation som udspringer af Maskin-retningen.

 1. kvadrant huser primært bygningsretningen, miljøretningen, trafikretningen og administrationsbygningen.
 2. kvadrant huser primært kemiretningen, bioretningerne og en sportsplads.
 3. kvadrant huser primært elektronikretningen, fysik, informatik og matematik samt kollegier.
 4. kvadrant huser primært maskin- og designretningen, derudover ligger her kollegier, døgnNetto, Campus Service (tidl. Teknisk Forvaltning) og kraftvarmeværk.

DTU Diplom er placeret i Ballerup hvor størstedelen af diplomingeniøruddannelserne er placeret.

Institutter 

Universitetets kerneydelser dvs. uddannelse, forskning, innovation og myndighedsbetjening varetages af institutterne inden for hver deres faglige felt. DTU har (januar 2008) 22 institutter. Den 1. januar 2008 gennemførte DTU en omdøbning af alle institutter for at fremstå som et samlet universitet efter fusionen i 2007.

 Institut for Systembiologi (DTU Systembiologi)
 Institut for Byggeri og Anlæg (DTU Byg)
 Institut for Fotonik (DTU Fotonik)
 Institut for Transport (DTU Transport)
 Institut for Akvatiske Ressourcer (DTU Aqua)
 DTU Fødevareinstituttet
 Institut for Fysik (DTU Fysik)
 Institut for Matematik og Computer Science (DTU Compute)
 Institut for Systemer, Produktion og Ledelse (DTU Management Engineering)
 Institut for Kemi (DTU Kemi)
 Institut for Kemiteknik (DTU Kemiteknik)
 Institut for Mekanisk Teknologi (DTU Mekanik)
 Institut for Sundhedsteknologi (DTU Sundhedsteknologi)
Institut for Vand og Miljø (DTU Miljø)
 Institut for Vindenergi (DTU Vindenergi)
 DTU Veterinærinstituttet
 Institut for Elektroteknologi (DTU Elektro)
 Institut for Rumforskning og -teknologi (DTU Space)
 Nationallaboratoriet for bæredygtig energi (Risø DTU)
 Center for Elektronnanoskopi (DTU Cen)
 Danchip (DTU Danchip)
 Danmarks Tekniske Informationscenter (DTU Bibliotek)
 Insitut for Diplom (DTU Diplom)

Uddannelser 
Blandt de ca. 5.000 medarbejdere, er mere end halvdelen er forskere, herunder knap 1.100 ph.d.-studerende. På uddannelserne går godt 9.000 bachelor- og kandidatstuderende. Der optages ca. 1.050 internationale studerende om året på engelsksprogede uddannelser. Desuden udbydes et flerstrenget efteruddannelsesprogram.

Diplomingeniøruddannelser 

 Arktisk Byggeri og Infrastruktur
 Byggeri og Infrastruktur
 Bygningsdesign
 Eksport og Teknologi
 Elektrisk Energiteknologi
 Elektroteknologi
 Fiskeriteknologi
 Fødevaresikkerhed og -kvalitet
 IT-elektronik
 IT og Økonomi
 Kemi- og Biotek
 Kemiteknik og International Business
 Maskinteknik
 Mobilitet, Transport og Logistik
 Proces og Innovation
 Produktion
 Softwareteknologi
 Sundhedsteknologi

Civilingeniørretninger

Bachelor 

 Bioteknologi
 Byggeteknologi
 Bygningsdesign
 Bæredygtig Energidesign
 Cyberteknologi (Netværksteknologi og IT)
 Design og Innovation
 Elektroteknologi
 Fysik og Nanoteknologi
 General Engineering
 Geofysik og Rumteknologi
 Kemi og Teknologi
 Kunstig Intelligens og Data
 Kvantitativ Biologi og Sygdomsmodellering
 Matematik og Teknologi
 Medicin og Teknologi
 Produktion og Konstruktion
 Softwareteknologi
 Data Science & Management
 Teknisk biomedicin
 Vand, Bioressourcer og Miljømanagement
 Fødevarer og Ernæring
 Sundhed og Informatik

Kandidat 
Følgende kandidatuddannelser bliver udbudt:

 Akvatisk Videnskab og Teknologi
 Anvendt kemi
 Autonome Systemer
 Avancerede Materialer og Sundhedsteknologi
 Bioteknologi
 Byggeteknologi
 Bygningsdesign (Architechtural Engineering)
 Bæredygtig Energi
 Business Analytics (Datadesign og Optimering)
 Design og innovation
 Elektroteknologi
 Farmateknologi
 Fototeknik
 Fysik og nanoteknologi
 Fødevareteknologi
 Geofysik og Rumteknologi
 Industriel Økonomi og Teknologiledelse
 Informationsteknologi
 Kemisk og Biokemisk Teknologi
 Kommunikationsteknologier og Systemdesign
 Konstruktion og mekanik
 Kvantitativ Biologi og Sygdomsmodellering
 Lyd og Akustisk Teknologi
 Matematisk Modellering og Computing
 Materiale - og Processteknologi
 Medicin og Teknologi
 Menneskeorienteret Kunstig Intelligens
 Miljøteknologi
 Olie-og Gasteknologi
 Teknologisk Entreprenørskab
 Transport og Logistik
 Vindenergi

Rektorer

Æresdoktorer 

Blandt æresdoktorerne er:
 Henry Louis Le Châtelier, 1921
 Niels Bohr, 1929
 Johannes Hjelmslev, 1929
 Poul Larsen, 1929
 H.C.V. Møller, 1929
 Valdemar Poulsen, 1929
 S.P.L. Sørensen, 1929
 Karl Meyer, 1933
 Paul Bergsøe, 1940
 A.R. Angelo, 22. maj 1954
 Niels Bjerrum, 22. maj 1954
 Anker Engelund, 28. oktober 1960
 Haldor Topsøe, 31. januar 1969
 Ove Nyquist Arup, 17. maj 1974
 Viggo Kjær, 17. maj 1974
 Anders Hald, 6. maj 1983
 Villum Kann Rasmussen, 3. maj 1991
 Craig R. Barrett, 2. maj 2003
 Cleve Moler, 30. april 2004
 Bengt Kasemo, 29. april 2005
 Richard W. Ziolkowski, 27. april 2012
 Arthur D. Yaghjian, 23. april 2021

Æresdoktorgraden blev indført 1921 og er tildelt omkring 76 personer gennem læreanstaltens historie.

Alumni 
Alumni fra Danmarks Tekniske Universitet involverer en lang række forskere og erhvervsfolk., heriblandt Haldor Topsøe, der har grundlagt kemivirksomheden af samme navn, dennes søn Henrik Topsøe, arkitekterne P.V. Jensen Klint, Eva og Nils Koppel, kemikeren Julius Thomsen kendt for opdagelsen af Thomsen-Berthelot-princippet, folketingspolitikeren Christian Poll samt Johan Thomas Lundbye

Nobelprismodtagere 

Henrik Dam modtog nobelprisen i medicin i 1943 for sin opdagelse af vitamin K. Han var uddannet på Polyteknisk Læreanstalt i 1920, og blev senere ansat som professor i biokemi i 1941. I 2022 blev nobelprisen i kemi givet til Morten Meldal, der er uddannet kemiingeniør fra DTU "for udviklingen af klikkemi og bioortogonal kemi".

Henrik Pontoppidan modtog nobelprisen i litteratur i 1917. Pontoppidan tog adgangseksamen til Polyteknisk Læreanstalt i 1874, og
han nåede at tage første del af ingeniøreksamen i 1877. Han begyndte også anden del af studier i 1879, men droppede ud for at blive forfatter.

Derudover har en række ansatte eller andre personer med tilknytning til universitetet været nomineret til nobelpriser adskillige gange. Tre personer har været nomineret til nobelprisen i fysik; P.O. Pedersen (nomineret 16 gange), Valdemar Poulsen (nomineret 21 gang ) og Martin Knudsen (nomineret 13 gang). To personer har været nomineret til nobelprisen i kemi: S.P.L. Sørensen (nomineret 19 gange) og Johannes Brønsted (nomineret 4 gange).

Hædersbevisninger som uddeles af DTU 
 Alex. Foss' Guldmedalje (etableret 1931)
 G.A. Hagemanns Guldmedalje (etableret 1933)
 A. Ostenfelds Guldmedalje (etableret 1959)
 Julius Thomsens Guldmedalje (etableret 1929)
 Bryggeriforeningens Guldmedalje (etableret 1964)

Offentlig transport 
Buslinjerne         standser ved DTU.

Se også 
 SLETTEN
 Krydsfelt
 Lundtofte Flyveplads
 Polyteknisk Forening
 Kraftvarmeværket ved DTU

Referencer

Eksterne henvisninger 

 Danmarks Tekniske Universitets hjemmeside
 Dr. techn. tildelinger siden 1918
 Æresdoktorer siden 1921
 Polyteknisk Forening (Polyteknisk Forening – Studenterforeningen ved DTU)
 PAST  (Portal to Artifacts in Science and Technology)

 
Etableret i 1829
Uddannelsesinstitutioner i Kongens Lyngby
Universiteter i Danmark